“พาณิชย์” เล็งพลิกวิกฤตเป็นโอกาส ขยายตลาดส่งออก หลังพบหลายปท.เว้นภาษีนำเข้าสินค้าขาดแคลน
"กระทรวงพาณิชย์" เล็งพลิกวิกฤตเป็นโอกาส หาช่องทางขยายตลาดส่งออก หลังพบหลายประเทศเว้นภาษีนำเข้าสินค้าขาดแคลนช่วงวิกฤต "โควิด-19"
"กระทรวงพาณิชย์" เล็งพลิกวิกฤตเป็นโอกาส หาช่องทางขยายตลาดส่งออก หลังพบหลายประเทศเว้นภาษีนำเข้าสินค้าขาดแคลนช่วงวิกฤต "โควิด-19"
8 เม.ย. 2563

นายวีรศักดิ์ หวังศุภกิจโกศล รัฐมนตรีช่วยว่าการกระทรวงพาณิชย์ เปิดเผยว่า ได้สั่งการให้กรมเจรจาการค้าระหว่างประเทศ ติดตามมาตรการทางการค้าที่ประเทศต่างๆใช้รับมือกับสถานการณ์การแพร่ระบาดของไวรัสโควิด-19
ทั้งนี้ พบว่าประเทศต่างๆ ได้มีการใช้มาตรการจำกัดการส่งออกสินค้าที่จำเป็น เช่น สินค้าอาหาร และสินค้ากลุ่มหน้ากากและอุปกรณ์ทางการแพทย์ เพื่อป้องกันการขาดแคลนในประเทศ ตลอดจนมาตรการยกเลิกการเก็บภาษีนำเข้ากับสินค้าที่ผลิตไม่เพียงพอในประเทศและจำเป็นต้องนำเข้า
โดยข้อมูลเหล่านี้จะเป็นประโยชน์ต่อการหาตลาดให้กับสินค้าเกษตรไทยที่มีปริมาณผลิตมากเกินความต้องการในประเทศ และจะเป็นโอกาสในการขยายการส่งออกของไทยในภาวะวิกฤติเพื่อสร้างรายได้ให้กับเกษตรกรและผู้ประกอบการไทย
ด้านนางอรมน ทรัพย์ทวีธรรม อธิบดีกรมเจรจาการค้าระหว่างประเทศ กล่าวว่า จากการติดตามมาตรการทางการค้าของประเทศต่างๆ เพื่อรับมือกับการแพร่ระบาดของไวรัสโควิด-19 พบว่าหลายประเทศยกเลิกการเก็บภาษีนำเข้าสินค้าหน้ากากอนามัย อุปกรณ์ป้องกันส่วนบุคคล (Personal Protective Equipment : PPE) หรืออุปกรณ์ทางการแพทย์ที่จำเป็นสำหรับรักษาหรือรับมือโควิด-19 เป็นการชั่วคราว เช่น บูรไน สปป.ลาว ฟิลิปปินส์ อินโดนีเซีย นิวซีแลนด์ สหภาพยุโรป ฮ่องกง และรัสเซีย เป็นต้น
ขณะที่หลายประเทศกำหนดเงื่อนไขส่งออก หรือห้ามส่งออกหน้ากากอนามัย ชุด PPE เครื่องช่วยหายใจ หรืออุปกรณ์ที่จำเป็นทางการแพทย์เป็นการชั่วคราว เช่น อินเดีย สหภาพยุโรป ญี่ปุ่น เกาหลีใต้ ออสเตรเลีย รัสเซีย สปป.ลาว อินโดนีเซีย มาเลเซีย และเวียดนาม เป็นต้น
นอกจากนี้ ยังมีมาตรการทางการค้าอื่นๆ ที่หลายประเทศนำมาใช้ในช่วงการระบาดของไวรัสโควิด-19 เช่น อินโดนีเซีย ยกเลิกการกำหนดให้ต้องขอใบอนุญาตนำเข้ากระเทียมและหัวหอม (brown onion) จากกระทรวงการค้า และกระทรวงเกษตร เป็นการชั่วคราว จนถึงเดือนพ.ค.63
รวมทั้งเตรียมลดภาษีนำเข้ากับสินค้า 749 รายการ เช่น ถั่วเหลือง ข้าวโพด อาหาร สิ่งทอ รองเท้า เซรามิก และอุปกรณ์โทรคมนาคม ตลอดจนจะยกเลิกภาษีนำเข้าและเพิ่มโควตานำเข้าน้ำตาลจากอินเดีย ออสเตรเลีย และไทย เป็นต้น
สหรัฐฯ ยกเว้นการเก็บภาษีนำเข้ากับสินค้าอุปกรณ์ทางการแพทย์เพื่อรักษาหรือป้องกันโควิด-19 จากจีนเป็นการชั่วคราว ยกเลิกการห้ามนำเข้าถุงมือยางจากมาเลเซียเป็นการชั่วคราว จากเดิมห้ามนำเข้าเพราะเหตุผลด้านแรงงาน
ส่วนจีน อนุญาตให้ส่งออกหน้ากากอนามัยเฉพาะที่ได้รับอนุญาตจากหน่วยงานบริหารสินค้าทางการแพทย์ (National Medical Product Administration: NMPA)
ด้านออสเตรเลีย สนับสนุนเครื่องบินเพื่อขนส่งอาหารสดที่เดิมไม่สามารถส่งออกได้ ไปยังจีน ญี่ปุ่น สิงคโปร์ ฮ่องกง UAE และเปิดโอกาสให้ขนส่งนำอุปกรณ์ทางการแพทย์และยาจำเป็นเพื่อรักษาโควิด-19 ในเที่ยวกลับ และรัสเซีย ห้ามการส่งออกธัญพืชชั่วคราว เป็นต้น